
PËR MIRATIMIN E KRITEREVE DHE TË PROCEDURAVE PËR MËNYRËN E PËRZGJEDHJES DHE SASINË E CERTIFIKATAVE QË DO TË VERIFIKOHEN, SI DHE PROCESI I MBIKËQYRJES SË CERTIFIKATAVE TË PERFORMANCËS SË ENERGJISË NË NDËRTESA

Në mbështetje të nenit 100 të Kushtetutës dhe të pikës 6, të nenit 13, të ligjit nr. 116/2016, “Për performancën e energjisë së ndërtesave”, me propozimin e ministrit të Infrastrukturës dhe Energjisë, Këshilli i Ministrave

VENDOSI:

I. DISPOZITA TË PËRGJITHSHME
1. Qëllimi i këtij vendimi është të rregullojë procesin e mbikëqyrjes së certifikatave të performancës së energjisë në ndërtesa, duke percaktuar kriteret dhe procedurat për mënyrën e përzgjedhjes dhe sasinë e certifikatave që do të verifikohen.
2. Ky vendim e shtrin fushën e zbatimit në ndërtesat dhe njësitë e ndërtesave të referuara në nenet 10, pika 1, dhe 5, pika 7, të ligjit nr. 116/2016, “Për performancën e energjisë së ndërtesave”.
3. Termat e përcaktuar në këtë vendim kanë të njëjtin kuptim me ato të përcaktuara në ligjin nr.116/2016, “Për performancën e energjisë në ndërtesa”. 
4. “Nëpunës i autorizuar”, në kuptim të këtij vendimi është një auditues i certifikuar, nëpunës i Agjencisë për Eficiencën e Energjisë i autorizuar për mbikëqyrjen e përmbushjes së kushteve të performancës së energjisë në ndërtesa, i cili nuk ka të drejtë të ushtrojnë këtë profesion jashtë kësaj agjencie. 
II. KRITERET DHE PROCEDURAT PËR MËNYRËN E PËRZGJEDHJES DHE SASINË E CERTIFIKATAVE QË DO TË VERIFIKOHEN
[bookmark: _GoBack]1. Agjencia për Eficiencën e Energjisë, në vijim Agjencia, realizon përzgjedhjen e certifikatave për performancën e energjisë që do të verifikohen dhe sasinë e tyre, mbi bazën e kritereve të mëposhtme:
a) Nëse audituesit i janë konstatuar parregullsi në të paktën 1 prej 3 certifikatave të fundit të lëshuara prej tij;
b) Nëse audituesit, i cili ka lëshuar certifikatën, i është revokuar më parë certifikata e audituesit të energjisë nga agjencia;
c) Rastësisht me një normë prej të paktën 5% të numrit të përgjithshëm të certifikatave për performancën e energjisë të lëshuara në një vit të caktuar.
2. Nëpunësit e autorizuar të Agjencisë, në bazë të kritereve të përcaktuara në pikën 1, të këtij kreu, kryejnë çdo vit, brenda datës 30 mars, përzgjedhjen  e certifikatave që do të verifikohen dhe dokumentojnë me shkrim arsyet e përzgjedhjes së tyre. 
3. Agjencia siguron që informacioni i marrë në përputhje me kriteret e përcaktuara në shkronjat “a” dhe “b”, të pikës 1, të këtij kreu, është i verifikuar.
4. Mbi bazën e sasisë së certifikatave të përzgjedhura, Agjencia harton planin vjetor të mbikëqyrjes së certifikatave.
III. MBIKËQYRJA E CERTIFIKATAVE TË PERFORMANCËS SË ENERGJISË
1. Agjencia është autoriteti që kryen sistematikisht një proces verifikimi për certifikatat e performancës së energjisë së ndërtesave dhe të të dhënave të referuara në raportet e auditimit dhe të verifikimit, brenda 10 (dhjetë) ditëve pune.
2. Mbikëqyrja e certifikatës për performancën e energjisë realizohet nëpërmjet një sistemi kontrolli që përfshin:
a) kontrollin mbi vlefshmërinë e të dhënave hyrëse të përdorura për lëshimin e certifikatës; 
b) konfirmimin që rezultatet e deklaruara në certifikatë janë në formatin e kërkuar;
c) kontrollin e raporteve të verifikimit të sistemeve teknike, nëse këto raporte janë në përputhje me udhërrefyesin e publikuar nga Agjencia;
ç) verifikimin shtesë të saktësisë së rezultateve të llogaritura dhe të rekomandimeve të bëra;
d) verifikimin në vend për ndërtesën apo njësinë e saj, kur Agjencia e sheh të nevojshme.
3. Procesi i mbikëqyrjes realizohet nga nëpunësit e autorizuar të Agjencisë.
4. Mbikëqyrja kryhet së paku nga tre nëpunës të autorizuar, që i propozohen  për miratim ministrit nga drejtuesi i Agjencisë. Nëpunësit e autorizuar bëjnë pjesë në listën e fituesve të testit të auditimit të energjisë. Një nga tre nëpunësit e autorizuar është firmë e parë dhe dy të tjerët kundërfirmues.
5. Agjencia analizon dhe jep përgjigje për çdo ankesë, bazuar në verifikimet e kryera nga nëpunësit e autorizuar.
6. Raporti i mbikëqyrjes lëshohet nga nëpunësit e autorizuar të Agjencisë dhe për rezultatet e tij njoftohet audituesi energjetik, i cili ka lëshuar “Certifikatën për perfomancën e energjisë” për ndërtesën apo njësinë e saj, si dhe subjekti që ka në pronësi apo përgjegjësi administrimi ndërtesën apo njësinë e saj, e cila është certifikuar. Audituesi energjetik dhe subjekti që ka në pronësi apo përgjegjësi administrimi ndërtesën apo njësinë e saj kanë të drejtë të ankohen në gjykatën administrative kompetente ndaj përmbajtjes së raportit të mbikëqyrjes, brenda 45 (dyzet e pesë) ditëve nga data e lëshimit dhe/ose njoftimit të raportit.
7. Nëse gjatë procesit të verifikimit, një certifikatë për performancën e energjisë konstatohet me të dhëna të rreme dhe të pasakta, agjencia tërheq certifikatën për performancën e energjisë dhe lëshon një njoftim për audituesin dhe pronarin e ndërtesës që të raportojë mbi parregullsitë e gjetura. Agjencia analizon raportin e hartuar nga audituesi dhe vendos sanksionet sipas parashikimeve ligjore. Audituesi energjetik dhe subjekti që ka në pronësi apo përgjegjësi administrimi ndërtesën apo njësinë e saj kanë të drejtë të ankohen në gjykatën administrative kompetente ndaj vendimit të agjencisë për tërheqjen e certifikatës, brenda 45 (dyzet e pesë) ditëve nga data e shpalljes dhe ose njoftimit të vendimit.
8. Nëpunësit e autorizuar për verifikimin e certifikatave të performancës së energjisë së ndërtesave raportojnë rezultatet e vlerësimit të tyre në raportin e mbikëqyrjes, i cili përmban: 
a) një përmbledhje të procesit të verifikimit, rezultatet e vlerësimit dhe dokumentet mbështetëse;
b) detajet e aktivitetit të verifikimit që përfshijnë verifikimin e:
i. rezultateve të vlerësimit të performancës së energjisë së ndërtesave dhe sistemeve teknike të instaluara në ndërtesë, që përfshihen në kërkesat minimale të performancës si sistemet e ngrohjes, ajrit të kondicionuar, ventilimit, ndriçimit dhe ujit të ngrohtë sanitar, përfshirë kaldajën, pompat e nxehtësisë, akumulatorët e energjisë, sistemin e kontrollit, si dhe pompat e qarkullimit të ujit etj.;
ii. fuqisë termike e elektrike të instaluar, duke e krahasuar atë me nevojat aktuale të ndërtesës për ngrohje, ftohje, ventilim, ndriçim dhe kërkesës për ujë të ngrohtë sanitar;
iii. nivelit aktual të konsumit të energjisë për objektin e auditimit energjetik;
iv. të dhënave për sasinë totale të kursimeve të mundshme dhe masat e propozuara të kursimit të energjisë që duhen marrë; 
v. llogaritjes vjetore të performancës së integruar të energjisë së ndërtesës ose të njësisë së ndërtesës në përputhje me vendimin nr.537, datë 8.7.2020, të Këshillit të Ministrave, “Për miratimin e kërkesave minimale të performancës së energjisë së ndërtesave dhe të elementeve të ndërtesave”;  
vi. treguesit të llogaritur për performancën e energjisë së ndërtesës ose të njësisë së ndërtesës;  
vii. treguesit numerik të konsumit të energjisë primare të ndërtesës ose të njësisë së ndërtesës;  
viii. karakteristikave të përgjithshme të ndërtesës ose të njësisë së ndërtesës, përfshirë këtu dhe periudhën e datën e ndërtimit.  
IV. DISPOZITA TË FUNDIT
Ngarkohen Ministria e Infrastrukturës dhe Energjisë dhe Agjencia për Eficiencën e Energjisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

